कांग्रेस इन चुनावों में भले ही किसी गिनती में न रही हो, लेकिन उसकी पीठ इसलिए थपथपाई जानी चाहिए कि पिछले चार साल में लोकशाही पर हावी मोदी-अमितशाही की लाठियां खाने में कांग्रेस ही सबसे आगे खड़ी रही है। आज कांग्रेस की सर्वोच्च नेता सोनिया गांधी के बुलावे पर उनके रात्रि-भोज में शामिल होने वाले बीस राजनीतिक दलों की तसवीर तले यह हम यह कैसे भूल सकते हैं कि इन चार बरस में कितनी ही बार ऐसे मौक़े आए कि समान विचारों वाले कितने ही दल कांग्रेस से इसलिए कतराए घूमते रहे कि कहीं वे हुकूमत के हंटरों की ज़द में न आ जाएं। मगर मई 2014 में भाजपा के धोबी-पछाड़ से बेतरह लस्त-पस्त कांग्रेस ने अपनी धूल झाड़ कर फौरन खड़े होने में बावजूद इसके हिचक नहीं दिखाई कि उसके हाथ-पैर बुरी तरह टूट चुके थे। किसी अधमरे का बेरहम किंगकांग के सामने फिर-फिर खड़े होने का जज़्बा; किसी को लगे, न लगे; मुझे तो अभिनंदनीय लगता है।